Concino Concini
Store norske leksikon,Historie,Verdens historie og samtidshistorie,Europa,Frankrikes historie
Concino Concini var en fransk hoffmann, opprinnelig italiener. Han kom i 1600 til Frankrike sammen med Leonora Dori, kalt Galigai, som var en barndomsvenninne av Maria av Medici og i dronningens følge da hun skulle gifte seg med Henrik 4. Concini giftet seg i 1601 med Leonora og vant stor innflytelse over dronningen.
Etter kongens død i 1610 ble Concini statsråd, adlet som marquis d'Ancre og sjef for hofforvaltningen. I 1613 ble han marskalk av Frankrike. Han ble rikets mektigste mann og skaffet seg en stor formue, men han fikk mange fiender innen høyadelen og falt i unåde hos den unge kong Ludvig 13. I 1617 ble Concini myrdet ved et komplott som kongen kjente til. Hans hustru ble samme år henrettet som heks. Les mer i Store norske leksikon Frankrikes historie fra 1300–1789